
  R E P U B L I K A    H R V A T S K A
 KRAPINSKO-ZAGORSKA ŽUPANIJA
               OPĆINA ĐURMANEC
                 OPĆINSKO VIJEĆE

KLASA:363-01/26-01/00
URBROJ:2140-11-26-2
Đurmanec, … listopada 2026.

	            Na temelju članka 95. Zakona o komunalnom gospodarstvu („Narodne novine“ broj 68/18, 110/18, 32/20 i 145/24) i članka 15. Statuta Općine Đurmanec ("Službeni glasnik Krapinsko-zagorske županije" broj 15/21 i 49/24), Općinsko vijeće Općine Đurmanec na ... sjednici održanoj dana ... listopada 2026. godine,  donijelo je

ODLUKU
O KOMUNALNOJ NAKNADI

I. OPĆE ODREDBE	
Članak 1.

	Ovom Odlukom o komunalnoj naknadi utvrđuju se uvjeti za plaćanje komunalne naknade na području općine Đurmanec, naselja u kojima se naplaćuje komunalna naknada, namjena sredstava komunalne naknade, područja zona u Općini, koeficijent zona (Kz) za pojedine zone, koeficijent namjene (Kn) za stambeni prostor, poslovni prostor i za građevinsko zemljište koje služi u svrhu obavljanja poslovne djelatnosti, rokovi plaćanja komunalne naknade, nekretnine važne za Općinu koje se u potpunosti oslobađaju od plaćanja komunalne naknade, opći uvjeti i razlozi pojedinačnog privremenog, djelomičnog ili potpunog oslobađanja od plaćanja komunalne naknade, prisilna naplata komunalne naknade, način trošenja prikupljenih sredstava komunalne naknade za komunalne djelatnosti po područjima Općine te ostala pitanja vezana za provođenje ove Odluke.

Članak 2.

	Sredstva komunalne naknade namijenjena su za financiranje obavljanja ovih komunalnih djelatnosti:

1. odvodnja atmosferskih voda,
2. održavanje čistoće u dijelu koji se odnosi na čišćenje javnih površina,
3. održavanje javnih površina,
4. održavanje nerazvrstanih cesta,
5. javna rasvjeta.

II. TEMELJNE ODREDBE
Članak 3.

	Komunalnu naknadu plaćaju vlasnici odnosno korisnici:
1. stambenog prostora,
2. poslovnog prostora,
3. garažnog prostora i pomoćnih prostorija,
4. građevinskog zemljišta koje služi u svrhu obavljanja poslovnih djelatnosti.
Članak 4.

           Komunalnu naknadu plaća vlasnik odnosno korisnik nekretnine iz članka 3. stavka 1. ove Odluke. 
           Korisnik nekretnine iz stavka 1. ovog članka plaća komunalnu naknadu ako: 
1. je na njega obveza plaćanja te naknade prenesena pisanim ugovorom 
2. nekretninu koristi bez pravne osnove ili 
3. se ne može utvrditi vlasnik. 
         Vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.

Članak 5.

	Komunalna naknada plaća se za nekretnine koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete te koje je opremljeno najmanje pristupnom cestom, objektima za opskrbu električnom energijom i pitkom vodom prema mjesnim prilikama te čine sastavni dio infrastrukture Općine Đurmanec.

Članak 6. 

      Obvezuje se Jedinstveni upravni odjel da po stupanju na snagu ove Odluke izradi potrebne obrasce za prijavu obveznika komunalne naknade.
     Jedinstveni upravni odjel će ustrojiti evidenciju o obveznicima komunalne naknade te je dužan istu ažurirati.
      Podaci potrebni za utvrđivanje komunalne naknade prikupljat će se primanjem podataka od obveznika, neposrednim uviđajem komunalnog redara ili ovlaštenih osoba na licu mjesta ili uvidom u službene evidencije u zemljišnim knjigama.
     Ukoliko obveznik plaćanja komunalne naknade ne dostavi podatke potrebne za obračun te naknade ili upravno tijelo nije iz drugih razloga u mogućnosti utvrditi površinu nekretnine, površina će se utvrditi na način da će se vanjske mjere nekretnine (dužina i širina) pomnožiti s brojem etaža i koeficijentom 0,80.

Članak 7. 

Obveznik plaćanja komunalne naknade iz članka 3. ove Odluke (fizička ili pravna osoba) dužan je u roku od 15 dana od dana nastanka bilo kakve promjene oko podataka potrebnih za obračun naknade (promjena površine objekta, promjene osobe obveznika i sl.) nadležnom upravnom tijelu Općine Đurmanec na čijem se području nalazi nekretnina prijaviti nastanak te obveze odnosno promjenu tih podataka.

                                                                   Članak 8.

Komunalna naknada naplaćuje se u svim naseljima na području Općine Đurmanec.

    Članak 9. 

	Naselja u Općini Đurmanec u kojima se vrše komunalne djelatnosti održavanja javnih površina, održavanja nerazvrstanih cesta i javna rasvjeta, svrstavaju se u sljedeće zone plaćanja komunalne naknade:	
1. ZONA

-  Đurmanec, cijelo naselje, od kbr. 1-244,
-  Ravninsko, cijelo naselje, od kbr. 1-120D,
-  Hromec, dio naselja do prvog skretanja za Hlevnicu, od kbr. 1-50, dio naselja od kbr. 91B do 104 i od   
   kbr. 122 do 125,
-  Donji Macelj, cijelo naselje od kbr. 1 – 132A,
-  Putkovec (naselje uz glavnu cestu-oko škole) -  od kbr. 17-40a.

2. ZONA

-     Podbrezovica - cijelo naselje od kbr. 1-74,
-     Lukovčak – cijelo naselje od kbr. 1-68
-     Zagorska Koprivnica (cijelo naselje) - od kbr. 1-28,
-     Putkovec (zaselak Purgeri, Petraki, Krkleci, Bukaški, Grilci i Družinci) od kbr. 1-16 i 41-82,
-     Goričanovec, cijelo naselje od kbr. 1-77,
-     Prigorje, cijelo naselje od kbr. 1-125D
-     Hlevnica  (cijelo naselje) od kbr. 1-84, 
-     Jezerišće  (cijelo naselje) od kbr. 1-43,
-     naselje Hromec, dio naselja od kbr. 51 do 91B i dio naselja od kbr. 105 do 121,
-     Gornji Macelj, cijelo naselje od kbr. 1 – 85.

Članak 10.

	Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojemu se obavlja poslovna djelatnost. 
Površina zemljišta utvrđuje se na osnovi izvatka iz evidencije katastra zemljišta (posjedovni list) ili izmjere na licu mjesta.

Članak 11.

	Komunalna naknada plaća se prema jedinici korisne površine stambenog odnosno poslovnog prostora, garažnog ili pomoćnog prostora odnosno stvarne površine građevinskog zemljišta koje služi u svrhu obavljanja poslovne djelatnosti.
Članak 12.

	Iznos komunalne naknade po četvornome metru (m2) utvrđuje se množenjem:
	1. koeficijenta zone (Kz),
	2. koeficijenta namjene (Kn),
	3. vrijednosti boda (B), koja je određena u eurima po m2 (u daljnjem tekstu: vrijednost boda).

Članak 13. 

	Općinsko vijeće Općine Đurmanec do kraja studenoga tekuće godine donosi odluku kojom se određuje vrijednost boda komunalne nakade (B) koja se primjenjuje od 01. siječnja iduće godine.
            Vrijednost boda komunalne naknade (B) određuje se u eurima po četvornome metru (m2) korisne površine stambenog prostora u prvoj zoni Općine.
	Ako Općinsko vijeće ne odredi vrijednost boda iz stavka 1. ovog članka najkasnije do kraja studenog tekuće godine, za obračun komunalne naknade u sljedećoj kalendarskoj  godini vrijednost boda se ne mijenja.

Članak 14.

	Ovisno o prostornoj pogodnosti stanovanja i obavljanja poslovne djelatnosti, prometnoj povezanosti, opremljenosti naselja objektima i uređajima komunalne infrastrukture, određuje se koeficijent zone (Kz) i to:
	
	- za prvu zonu      - koeficijent 1,00
	- za drugu zonu    - koeficijent 0,90.




Članak 15.

	Koeficijent namjene (Kn) za stambeni prostor ovisi o vrsti nekretnine za koju se prema ovoj Odluci plaća komunalna naknada i iznosi za:

- stambeni prostor i prostor koji koriste neprofitne organizacije  - koeficijent 1,00
- garažni prostor i pomoćne prostorije                                          - koeficijent 1,00.

Članak 16.

	Koeficijent namjene (Kn) za poslovni prostor ovisi o vrsti djelatnosti za koju se poslovni prostor koristi i iznosi za:

- poslovni prostor koji služi za proizvodne djelatnosti                          - koeficijent 3,50

- poslovni prostor koji služi za obavljanje ostalih djelatnosti               - koeficijent 4,00

- za otvorena i zatvorena skladišta koja su u namjeni 
  osnovnog poslovnog prostora za obavljanje proizvodnih
  i ostalih djelatnosti, ako su u funkciji                                                  - koeficijent 1,50

- za prometne i ostale površine koje su u namjeni osnovnog
 poslovnog prostora za obavljanje proizvodnih i ostalih djelatnosti
(parkirališta, ostale asfaltirane površine i sl.)    	 		    - koeficijent 1,00.


Članak 17.

	Koeficijent namjene (Kn) za građevinsko zemljište koje služi u svrhu obavljanja djelatnosti ovisi o namjeni objekata koji su izgrađeni na istom i iznosi za:

- građevinsko zemljište koje služi za proizvodne djelatnosti                      - koeficijent 0,35, 
- građevinsko zemljište koje služi za obavljanje ostalih djelatnosti           - koeficijent 0,40.

Članak 18. 

            Visina komunalne naknade utvrđuje se rješenjem o komunalnoj naknadi u godišnjem iznosu. 
	Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m²) površine nekretnine.
Rješenje o komunalnoj naknadi donosi Jedinstveni upravni odjel Općine Đurmanec za kalendarsku godinu do 31. ožujka tekuće godine, ako se odlukom Općinskog vijeća mijenja vrijednost boda komunalne naknade (B) ili drugi podatak bitan za njezin izračun u odnosu na prethodnu godinu te u slučaju promjene drugih podataka bitnih za utvrđivanje obveze plaćanja komunalne naknade. 
Rješenjem o komunalnoj naknadi utvrđuje se: iznos komunalne naknade po četvornome metru (m²) nekretnine, obračunska površina nekretnine, godišnji iznos komunalne naknade, iznos komunalne naknade odnosno iznos obroka komunalne naknade, ako se ista plaća u obrocima i rok za plaćanje iznosa komunalne naknade kada se komunalna naknada plaća u obrocima.
           Komunalna naknada u pravilu se plaća u četiri jednake rate i to do 31. ožujka, 30. lipnja, 30. rujna  i 31. prosinca  tekuće godine, a iznimno, ovisno o utvrđenom godišnjem iznosu komunalne naknade (npr. poduzetnici) u više ili manje rata.



   Izvršno rješenje izvršava se u postupku i na način određen propisima o prisilnoj naplati poreza i drugih javnih davanja.
   Glede utvrđivanja, naplate, žalbenog postupka i zastare u postupku naplate komunalne naknade primjenjuju se odredbe Općeg poreznog zakona, Ovršnog zakona i Zakona o obveznim odnosima.
   Obveznik komunalne naknade snosi troškove prisilne naplate.
   Protiv rješenja može se izjaviti žalba upravnom tijelu županije nadležnom za poslove komunalnog gospodarstva.
   Žalba ne odgađa izvršenje rješenja o ovrsi komunalne naknade.

Članak 19.

	Komunalna naknada ne plaća se za nekretnine:

 	 1. koje se upotrebljavaju za djelatnost javnoga predškolskoga i osnovnoga obrazovanja kojih je osnivač Republika Hrvatska ili jedinica lokalne ili područne samouprave,
 	 2. koje koriste ustanove zdravstvene zaštite i socijalne skrbi u vlasništvu države i županije,
             3. koje se upotrebljavaju za djelatnost vatrogasnih službi, 
   	 4. koje služe vjerskim zajednicama za obavljanje njihove vjerske i obrazovne djelatnosti,
   	5. za građevinska zemljišta na kojima su spomen obilježja, spomen područja i masovne grobnice,
  	6. za zemljišta i zgrade udruga (DVD, sportskih, lovačkih, kulturno-umjetničkih, humanitarnih i drugih),
 	 7. za zemljišta i objekte groblja,
 	 8. za zemljišta i zgrade koje koristi odnosno  vlasnik je  Općina Đurmanec ili se djelatnost pretežnim dijelom financira iz općinskog proračuna  (knjižnica i čitaonica, kinodvorana, dječji vrtić, jaslice, starački dom),
 9. za zemljišta i zgrade deponija komunalnog otpada, vodoopskrbe i odvodnje odnosno pročišćavanja otpadnih voda, energetike,
10. za javne površine (parkirališta, nogostupi, autobusna stajališta, kolodvori, ceste, parkovi, šetnice, pješačko-biciklističe staze), 
11. za gospodarske zgrade, pomoćne gospodarske zgrade, otvorene terase i nadstrešnice, vinogradarske klijeti,
12. stambeni objekti, ruševine zgrade koje nisu za stanovanje.

	Za nekretnine iz ovoga članka komunalna naknada ne plaća se pod uvjetom da te nekretnine njihovi vlasnici odnosno korisnici ne daju u najam, podnajam, zakup, podzakup ili na privremeno korištenje.

Članak 20. 

	Osim slučajeva iz prethodnog članka oslobađaju se obveze plaćanja komunalne naknade vlasnici odnosno korisnici stambenog prostora i to:

- invalidi Domovinskog rata s više od 20% invalidnosti,
- članovi uže obitelji poginulog učesnika Domovinskog rata sukladno odredbama Zakona o pravima Hrvatskih branitelja iz Domovinskog rata i članova njihovih obitelji.

	Radi korištenja prava na oslobađanje plaćanja komunalne naknade osobe iz stavka 1. ovog članka dužne su Općini Đurmanec dostaviti dokaze o ispunjavanju uvjeta za oslobođenje od plaćanja komunalne naknade do 31. siječnja za tekuću godinu. 

Članak 21. 

	Na pismeni zahtjev vlasnika, odnosno korisnika nekretnine iz članka 3. ove Odluke privremeno će se osloboditi od plaćanja komunalne naknade:

· korisnik stalne novčane pomoći i korisnik naknade za socijalni minimum koji to pravo koristi sukladno propisima o socijalnoj zaštiti, 
· poduzetnici za prvu godinu poslovanja kad započinju s radom,
· osobe kojima je na nekretnini, uslijed elementarne nepogode ili druge nezgode nastala šteta koja višestruko premašuje iznos komunalne naknade za sve objekte u njihovom vlasništvu, odnosno posjedu.

Radi korištenja prava na oslobođenje plaćanja komunalne naknade osobe iz stavka 1. ovog članka dužne su Jedinstvenom upravnom odjelu dostaviti potrebnu dokumentaciju koja dokazuje ispunjenje uvjeta za oslobođenje od plaćanja komunalne naknade, najkasnije do 31. siječnja tekuće godine.
	U slučajevima iz stavka 1. točke 1. i 2. ovog članka obveznik će se osloboditi plaćanja komunalne naknade na rok od jedne godine, a u slučaju iz točke 3. oslobođenje će biti vremenski razmjerno opsegu posljedica nepogode zbog koje dolazi do privremenog oslobađanja.
Za poslovni prostor i građevinsko zemljište koje služi u svrhu obavljanja poslovne djelatnosti, a u slučaju kad se poslovna djelatnost ne obavlja više od 6 mjeseci u kalendarskoj godini, koeficijent namjene se umanjuje za 50%, ali ne može biti manji od koeficijenta namjene za stambeni prostor.

	     Rješenje o privremenom, potpunom ili djelomičnom oslobađanju od plaćanja komunalne naknade donosi Jedinstveni upravni odjel, na temelju provedenog postupka i utvrđenih činjenica.

Članak 22. 

	     Za slučajeve potpunog ili djelomičnog oslobađanja od plaćanja komunalne naknade sredstva će se namiriti iz poreznih prihoda Proračuna Općine Đurmanec. 
	
Članak 23.

	Zbog loših socijalnih prilika općinski načelnik može pojedine kategorije obveznika plaćanja komunalne naknade osloboditi od plaćanja u cijelosti ili u djelomičnom iznosu.

Članak 24.

	Jedinstveni upravni odjel donosi rješenje o privremenom, potpunom ili djelomičnom oslobađanju od plaćanja komunalne naknade nakon provedenog postupka utvrđivanja činjeničnog stanja.

Članak 25.

	Općinsko vijeće nakon donošenja Odluke o komunalnoj naknadi, za svaku kalendarsku godinu u skladu s predvidivim sredstvima i izvorima financiranja donosi Program održavanja komunalne infrastrukture za djelatnost iz članka  2. ove Odluke.

	Programom iz stavka 1. Ovog članka obvezno se utvrđuje:
- opis i opseg poslova održavanja s procjenom pojedinih troškova po djelatnostima
- iskaz financijskih sredstava potrebnih za ostvarivanje programa s naznakom izvora financiranja.

Članak 26.

	Općinski načelnik dužan je do kraja ožujka svake godine Općinskom vijeću podnijeti izvješće o izvršavanju Programa održavanja komunalne infrastrukture u predhodnoj godini.






III. PREKRŠAJNE ODREDBE

Članak 27. 

Fizička ili pravna osoba koja ne postupi sukladno odredbi članka 6. ove odluke ili prilikom predaje obrasca dostavi netočne podatke za obračun komunalne naknade, kaznit će se novčanom kaznom u iznosu godišnje komunalne naknade.
Zahtjev za pokretanje prekršajnog postupka iz stavka 1. ovog članka pokreće komunalno redarstvo Jedinstvenog upravnog odjela Općine Đurmanec.
Novčane kazne naplaćene prema ovom članku prihod su proračuna Općine Đurmanec.

                                                                            Članak 28.

Postupci započeti do dana stupanja na snagu ove Odluke dovršiti će se prema odredbama Odluke o komunalnoj naknadi ("Službeni glasnik Krapinsko zagorske županije" broj 50/18).

Članak 29. 

	Danom stupanja na snagu ove Odluke prestaje važiti Odluka o komunalnoj naknadi ("Službeni glasnik Krapinsko zagorske županije" broj 50/18).

Članak 30. 

	Ova Odluka stupa na snagu osmog dana od dana objave u Službenom glasniku Krapinsko-zagorske županije, a primjenjuje se od 1. siječnja 2027. godine.


                                                 
                                                                                       		PREDSJEDNICA
                                                                		OPĆINSKOG VIJEĆA OPĆINE ĐURMANEC

                                                                             		            Ivančica Hrček

